《久不作诗偶见旧稿戏成短章》
清代·史济庄

曾学坡老戒诗篇，忽见旧稿心茫然。抛残弃置业已久，阿谁呵护疑神仙。

平生钝挚无所好，差喜结得翰墨缘。浅陋粗疏何足道，不为物害为物嫌。

山头讴歌惟恐罔两怒，江上行吟又恐惊龙眠。岁月虚抛佳景负，缄口更比金人坚。

谁知造化笑我才短不足忌，许我拙句人间小住三千年。

作者简介：史济庄，字敬之，一字九畹。江都人。盐城金倬云室。有《九畹斋诗稿》。